冬夜懷李侍御王太祝段丞
作者：元稹
朝代：唐

paragraphs: 浩露煙壒盡，月光閒有餘。
松篁細陰影，重以簾牖疎。
泛覽星粲粲，輕河悠碧虛。
纖雲不成葉，脈脈風絲舒。
丹竈熾東序，燒香羅玉書。
飄飄魂神舉，若驂鸞鶴輿。
感念夙昔意，華尚簪與裾。
簪裾詎幾許，累創吞鉤魚。
今聞馨香道，一以悟臭帤。
悟覺誓不惑，永抱胎仙居。
晝夜欣所適，安知歲云除。
行行二三友，君懷復何如。